省中直夜對雪寄李師素侍郎
作者：令狐楚
朝代：唐

paragraphs: 密雪紛初降，重城杳未開。
雜花飛爛熳，連蝶舞徘徊。
灑散千株葉，銷凝九陌埃。
素華凝粉署，清氣繞霜臺。
明覺侵窗積，寒知度塞來。
謝家爭擬絮，越嶺悞驚梅。
暗魄微茫照，嚴飆次第催。
稍封黃竹亞，先集紫蘭摧。
孫室臨書幌，梁園泛酒杯。
靜懷瓊樹倚，醉憶玉山頹。
翠陌飢烏噪，蒼雲遠鴈哀。
此時方夜直，想望意悠哉。